Før stortingsvalget lovet Frp å gå til krig mot byråkratiet. Etter to år med Siv Jensen (Frp) som finansminister er det blitt 1539 nye byråkratiårsverk.

Tall Aftenposten har hentet inn fra Norsk samfunnsvitenskapelig datatjeneste (NSD) viser at byråkratveksten har eskalert etter at Solberg-regjeringen tiltrådte, til tross for at regjeringen har programfestet «avbyråkratisering» i sin politiske plattform, melder NTB.

Finansminister og Frp-leder Siv Jensen betaler nå lønn til 7988 flere statsansatte enn det hennes forgjenger Sigbjørn Johnsen gjorde. Av disse er 1539 nye byråkratiårsverk i departementer og direktorater, viser Aftenpostens gjennomgang.

– Noe av dette skyldes en villet politikk, der vi har satset på blant annet helse, politi og utdanning, men det er åpenbart at vi har et forbedringspotensial. Noen av de reformene vi står oppe i kan utløse en endring i disse tallene fremover, ikke minst gjelder det avbyråkratiseringsreformen, sier finansminister Siv Jensen.

Dette sa Siv i 2013: - Fire nye byråkrater hver dag med Jens

I valgkampen i 2013 angrep hun daværende statsminister og Ap-leder Jens Stoltenberg for manglende evne til å slanke det offentlige byråkratiet:



- Under Jens' regime er det blitt fire nye byråkrater per dag. Det er å bruke de store pengene feil, sa Siv Jensen den gangen.

- Forskjell på liv og lære



Snart tre år senere viser fasiten altså at byåkrativeksten har vært stor.

- Det viser vel at det er forskjell på liv og lære, sier stortingsrepresentant Rigmor Aasrud (Ap) i en kommentar til Nettavisen.

Rigmor Aasrud: - Forskjell på liv og lære



Stortingsrepresentant Rigmor Aasrud (Ap). Foto: Terje Pedersen (NTB scanpix)

Rigmor Aasrud var fornyings- og administrasjonsminister i den rødgrønne regjeringen fra 2009 til regjeringsskiftet i 2013

Hun sier veksten i byråratiet ikke må bli for stor, men synes det er viktigere nå å fokusere på ledigheten.

- Trenger folk



- Mange av de stillingene som har kommet i staten har vært ønsket, for eksempel innen politiet, helsevesenet, i skolene. Fra Arbeiderpartiets side ser vi at vi trenger folk til å gjøre oppgaver, utvikle velferdsstaten. Derfor har vi heller ikke angrepet den sittende regjeringen for antallet ansatte i offentlig sektor, slik Siv Jensen gjorde det overfor oss i 2013, sier Aasrud.

- Men det er et paradoks at antallet byrårakter i indre stat øker i antall med Frp og Høyre i regjering, sier den tidligere arbeidsministeren, før hun legger til:

- Det som bør bekymre oss nå er likevel de 90.000 som går ledige.